text: Ampliació d'un carrer de Copa d'Or per agilitzar el trànsit de la zona
  El vial Maria Montessori passarà d'un a dos sentits || Conveni de la Paeria amb l'entitat titular de terrenys del sector que finançarà totalment les obres
  La Paeria preveu doblar un carrer de la zona d'expansió de Copa d'Or per millorar la mobilitat de la zona, en la qual a les hores punta solen ser habituals els embussos, sobretot a l'accés per la rotonda de l'Agustí Mestre. La pròxima comissió d'Urbanisme debatrà un conveni entre l'ajuntament i la societat mercantil Trebor 2010 pel qual aquesta última sufragarà l'ampliació del carrer Maria Montessori, en la qual hi ha situats els hotels Ibis i Ibis Budget i el Media Markt, segons van indicar fonts solvents. Actualment, aquest vial és d'un sol carril i, per tant, d'un sentit, i la previsió és transformar-lo en un carrer de dos sentits per agilitzar el trànsit del sector.
  El conveni determina que l'import màxim de les obres d'urbanització d'aquest vial és de 116.417 euros i subratlla que no suposaran cap cost per al consistori. Una vegada ho aprovin la comissió i el ple d'aquest mes, estarà un mes en exposició pública per si algú vol presentar-hi al·legacions, i en cas de no haver-n'hi, es podrà rubricar el conveni per procedir a les obres.
  Aquesta millora de mobilitat està relacionada amb el pla de millora urbana de tres illes d'aquest sector SUR-5 presentat per la mateixa entitat mercantil, que ja va ser aprovat per la Paeria mesos enrere. En aquell moment va ser remès a la comissió territorial d'Urbanisme, que va requerir presentar de manera independent el projecte relatiu a la millora de la mobilitat, que és el que ara debatrà la comissió municipal d'Urbanisme.